Constantin Brancusi
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Constantin Brancusi var en rumensk billedhugger. Han var utdannet i sitt hjemland og i Paris under Antonin Mercié. Brancusi var påvirket av Auguste Rodin og mottok impulser fra arkaisk skulptur, som lærte ham å redusere detaljene til fordel for samspillet mellom forenklede former. Han debuterte i Paris i 1906 og hadde allerede i 1915 funnet frem til et abstrakt, stereometrisk (romgeometrisk) formspråk.
I 1920 vakte Brancusi skandale med sin skulptur Prinsesse X. Han utstilte siden i Amerika og vesteuropeiske land. Han arbeidet i stor grad med den samme motivkretsen som ble omformet gjennom stadig utvikling, for eksempel fugleskulpturer som er skjematisert til det ugjenkjennelige. Brancusi spilte en ledende rolle blant abstrakte skulptører. Blant han mest kjente arbeider er Den sovende muse (1910) og Kysset (1912).Et hovedverk fra hans senere periode er Den endeløse søyle, en dekorativ stamme hugd i tre. Han sammenfattet sitt kunstsyn blant annet i setningen: «Det vakre er den absolutte likevekt». Les mer i Store norske leksikon Kunst i Romania modernisme Litteratur Vari, Radu (2002). Brancusi, Rizzoli International Publications Balas, Edith (2006). Brancusi & Romanian Folk Traditions, Carnegie Mellon University Press